钦定古今图书集成/明伦汇编/氏族典/第626卷 > 拓跋勰
## 钦定古今图书集成/明伦汇编/氏族典/第626卷 > 拓跋勰

按《魏书彭城王传》：“彭城王勰，字彦和，少而岐嶷，姿性
不群。太和九年，封始平王，加侍中、征西大将军。勰敏
而耽学，不舍昼夜，博综经史，雅好属文。高祖革创，解
侍中将军，拜光禄大夫，复除侍中，长直禁内，参决军
国大政，万机之事，无不预焉。及车驾南伐，以勰行抚
军将军，领宗子军，宿卫左右，开建五等，食邑二千户”，
转中书令，改封彭城王，又除中书监。高祖南讨汉阳，
假勰中军大将军，从征沔北。除使持节、都督南征诸
军事、中军大将军、开府，大破崔慧景、萧衍。高祖不豫，
勰内侍医药，外总军国之务，遐迩肃然，人无异议。车
驾还京，以破慧景勋，增邑五百户。寻以勰为司徒、太
子太傅。萧宝卷将陈显达内寇，高祖复亲讨之，诏勰
使持节、都督中外诸军事，总摄六师。及高祖崩于行
宫，遏秘丧事，独与右仆射、任城王澄及左右数人为
计，奉迁高祖于安车中。勰等出入如平常，视疾进膳，
可决外奏。遣中书舍人张儒奉诏征世宗会驾。梓宫至鲁阳，乃发丧行服。世宗即位，固以勰为宰辅，勰请
遂素怀，辞意恳切，乃以勰为使持节、侍中、都督冀定
幽瀛营安平七州诸军事、骠骑大将军、开府、定州刺
史。景明初，萧宝卷豫州刺史裴叔业以寿春内属，诏
勰都督南征诸军事，与尚书令王肃迎接寿春。又诏
勰以本官领扬州刺史。勰简刑导礼，与民休息，州境
无虞。自勰至寿春，东定城戍，至于阳石，西降建安，山
蛮顺命，斩首获生以数万计。进位大司马，领司徒。又
宝卷遣将陈伯之屯于肥口，胡松又据梁城，水军相
继，二百馀里。勰分命诸将频战，伯之计穷宵遁。淮南
平。还朝，除录尚书、侍中，固辞不免。雅好恬素，不以势
利婴心，以诏旨殷勤，僶俛应命。北海王详阴言勰大
得人情，又于忠言于世宗云“诸王等意不可测，宜废
之。”勰因是作《蝇赋》以谕怀，恶谗构也。又以勰为太师，
勰遂固辞。诏书敦谕，勰不得已而应命。勰小心谨慎，
初无过失，虽闲居晏处，亦无慢色惰容。爱敬儒彦，倾
心礼待，清正俭素，门无私谒。高肇屡谮勰于世宗，世
宗信之。永平元年九月，召入，宴于禁中。至夜，元珍将
武士赍毒酒至，勰饮毒酒，武士就杀之。勰既有大功
于国，无罪见害，百姓冤之。谥曰“武宣王。”及庄帝即位，
追号“文穆皇帝。”